AaB A/S har netop aflagt perioderegnskab for 1. juli-30.september, og det giver anledning til at fastholde forventningerne om et positivt resultat for hele året på 40-50 millioner kroner. Det skriver selskabet i en pressemeddelelse. I perioden har AaB A/S et overskud på 19 millioner kroner, hvilket primært skyldes deltagelse i kvalifikationen til Champions League og Europa League samt salget af Kasper Kusk. - Resultatet for perioden er meget tilfredsstillende. Både på og uden for banen arbejder vi til stadighed på at udvikle og forbedre os, og særligt har vi fortsat fokus på den primære drift, siger administrerende direktør Stephan Schors. AaB gennemførte i august en kapitaludvidelse, hvor der blev tegnet aktier for i alt 75,6 millioner kroner. Nettoprovenuet udgjorde 74,2 millioner kroner. AaBs egenkapital var pr. 30. september 78,9 millioner kroner.

Referat:
AaB fastholder forventningerne om et positivt resultat før skat for hele året i niveauet 40-50 millioner kroner.